《送马伯庸御史奉使河西八首 其五》
元代·袁桷

飞翼西北来，遗我书赫蹄。中有陈情词，复怜双雏啼。

野旷川无梁，积荒气候凄。鸡鸣葡萄根，虎啸苜蓿畦。

清霜集素裘，斗戴天益低。顿辔不得上，雪山在其西。

作者简介：（1266—1327）庆元路鄞县人，字伯长，号清容居士。举茂才异等，起为丽泽书院山长。成宗大德初，荐授翰林国史院检阅官。进郊祀十议，礼官推其博，多采用之。升应奉翰林文字、同知制诰，兼国史院编修官。请购求辽、金、宋三史遗书。英宗至治元年，官翰林侍讲学士。泰定帝泰定初辞归。桷在词林，朝廷制册、勋臣碑铭，多出其手。卒谥文清。著有《易说》、《春秋说》、《延祐四明志》、《清容居士集》。